जिस समय मैं यह लिख रहा हूं कुछ प्रमुख टीवी समाचार चैनल, शुद्ध व्यावसायिक तरीके से किए गए चुनाव सर्वेक्षणों के परिणाम प्रसारित कर रहे हैं। एक के बाद एक सर्वे लगभग एक सी बातें कह रहे हैं और वे हैं : कांग्रेस अपने अब तक के सबसे खराब प्रदर्शन की ओर बढ़ रही है। कुछ सर्वेक्षण कहते हैं कि उसकी सीटों की संख्या दो अंकों में भी सिमट सकती है। यूपीए के गठबंधन साथियों की हालत भी पतली है। ऐसा लगता है कि कांग्रेस रसातल में पहुंच चुकी है और अब वह एक ही दिशा में बढ़ सकती है-ऊपर की ओर। परंतु यह होगा या नहीं और यदि हां तो किस हद तक, यह अंदाज लगाना मुश्किल है।